DA Den Europæiske Unions Tidende C 96/13

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 96/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»CARNE DE VACUNO DEL PAÍS VASCO/EUSKAL OKELA«

EF-Nr.: ES-PGI-0105-0175-18.07.2008

BGB ( X ) BOB ( )

1. Afsnit i varespecifikationen, som berøres af ændringen:

—  Produktets betegnelse — Beskrivelse —  Geografisk område — Bevis for oprindelse — Fremstillingsmetode — Tilknytning —  Mærkning —  Nationale krav —  Andet (angives nærmere)

2. Ændringstype:

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændringer:

De ønskede ændringer vedrører følgende afsnit i varespecifikationen:

3.1. Beskrivelse:

De foreslåede ændringer vedrører dels de beskyttede racer, dels kødtyperne og deres karakteristika. Ændringerne er i overensstemmelse med ansøgningen fra husdyrsektoren i den selvstyrende region Baskerlandet (Comunidad Autónoma del País Vasco).

Ændringer foreslås for i højere grad at tage hensyn til nuværende praksis og forbrugernes ønske om større gennemsigtighed i mærkningen, for at tilpasse varespecifikationen til lovændringerne siden ansøgningen blev indgivet og for at indføre nye kødkvalitetskrav. Det overordnede formål er at tilpasse produktet bedre til markedet, så der opnås større rentabilitet og konkurrenceevne.

3.2. Oprindelsesbevis:

Ændringen af dette afsnit skyldes behovet dels for at tilpasse produktet til den gældende lovgivning, dels for at få foderproducenterne med i værdikæden, fordi foder jo er en grundlæggende del af produktet.

For at gøre den geografiske betegnelse forenelig med artikel 11 i forordning (EF) nr. 510/2006, hvori det er fastsat, at produktcertificeringsorganerne skal følge europæisk standard EN 45011 eller ISO/IEC-vejledning 65, bør henvisningen til standard EN 45004 i dette afsnit i varespecifikationen således udgå.

3.3. Fremstillingsmetode:

Ændringen af dette afsnit skyldes behovet for at tilpasse varespecifikationen til lovændringerne, siden ansøgningen blev indgivet, og for at indføre nye kødkvalitetskrav.

3.4. Tilknytning:

Den foreslåede ændring vedrører de beskyttede racer, som nu også omfatter den lokale race Terreña.

ENHEDSDOKUMENT

RÅDETS FORORDNING (EF) Nr. 510/2006

»CARNE DE VACUNO DEL PAÍS VASCO/EUSKAL OKELA«

EF-Nr.: ES-PGI-0105-0175-18.07.2008

BGB ( X ) BOB ( )

1. Navn:

»Carne de Vacuno del País Vasco/Euskal Okela«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.1: Kød (og slagtebiprodukter), fersk, af horndyr

3.2. Beskrivelse af produktet med betegnelsen i punkt 1:

Fersk oksekød fra kvægracer, der traditionelt opdrættes i den selvstyrende region Baskerlandet: Pirenaica, Limusín, Pardo Alpina, Blonda, Terreña og krydsninger heraf. Med hensyn til krydsninger skal sådanne genetisk indeholde mindst 50 % af de nævnte racer.

Der er fem beskyttede racer, men det er især den lokale baskiske race Pirenaica, der er fremherskende.

Alt efter alderen på de dyr, som kødet kommer fra, opdeles kødet i tre typer:

— »Txahala-Txekorra«: kød fra dyr på 8-23 måneder

— »Zaharra«: kød fra dyr på 24-84 måneder

— »Idia«: kød fra kastrerede handyr på 24-59 måneder.

De enkelte kødtyper skal opfylde følgende betingelser:

— Kropsbygning: »Txahala-Ternero/a« (kalve): klasse S, E, U og R iht. EUROPA-handelsklasseskemaet, »Zaharra-Vacuno Mayor« (voksent kvæg) og »Idia-Buey« (stude): klasse S, E, U, R y O iht. nævnte handelsklasseskema.

— Fedningsgrad: »Txahala-Txekorra«: minimum »klasse 2«. »Zaharra« og »Idia«: minimum »klasse 3«.

— Kødets farve: Kødet må ikke have misfarvninger, og farven er specifik for hver kødtype alt efter alder og fedningsgrad.

— Kemiske egenskaber: Alle slagtekroppe af enhver type skal have en pH på højst 5,9 målt i Longissimus dorsi 24 timer efter slagtning.

— Minimumshængetid: Kødets hængetid er syv dage fra slagtedatoen, når det drejer sig om kød af handelsklasse Ekstra og I A, og 3 dage for andet køds vedkommende. For emballeret kød afhænger minimumshængetiden af produktets opbevaringsmetode, størrelse og præsentationsform og af de fastsatte tekniske kriterier.

3.3. Råvarer (udelukkende for forarbejdede produkter):

—

3.4. Foder (udelukkende for produkter af animalsk oprindelse):

Dyrenes ernæring består af naturligt foder såsom frisk græs, tørret græs, hø og halm, og derudover får de råvarer fra positivlisten såsom umalet og malet korn, bælgplanter, olieafgrøder og klid samt foder, som bedrifterne selv producerer.

Alt foder, både det, som bedriften selv producerer, og det, som købes, skal være godkendt som foder til dyr, der er omfattet af den beskyttede geografiske betegnelse »Carne de Vacuno del País Vasco/Euskal Okela«.

Det foder, der anvendes i vækst- og færdigfedningsfasen skal bestå af råvarer og godkendte produkter, der er opført på en offentliggjort positivliste.

Foderet skal indeholde mindst 80 % ædle råvarer (korn, bælgfrugter og olieafgrøder) og mindst 85 %, hvis der indgår klid i det.

3.5. Specifikke produktionsetaper, der skal finde sted i det afgrænsede geografiske område:

Kødet kommer fra dyr, som er født og opdrættet i den selvstyrende region Baskerlandet på bedrifter, der er opført i registret for »Carne de Vacuno del País Vasco/Euskal Okela«. Dyrene slagtes på slagterier i produktionsområdet for at bevare slagtekroppenes organoleptiske egenskaber og begrænse enhver indvirkning, som transporten måtte have på kødets kvalitet. De klassificerede og godkendte slagtekroppe identificeres. Hele processen lige fra bedriften til den endelige forbruger kontrolleres, så produktets sporbarhed sikres, jf. bestemmelserne i varespecifikationen.

De registrerede dyr opdrættes traditionelt med omsorg for dyrenes sundhed og velfærd og ikke mindst ernæring, jf. varespecifikationen.

På bedrifterne kontrolleres og registreres de ansvarlige myndigheders identifikation af hver bedrift og hvert dyr. Driftsbygningerne skal opfylde en række krav med hensyn til areal, strøelse, belysning og ventilation, og generelt skal det sikres, at bygningerne ikke har nogen miljøskadelig indvirkning på dyrene.

Transporttiden for dyrene til slagteriet må højst være 4 timer, og faktorer, som kan give dyrene stress og indvirke på slutproduktets kvalitet, bør elimineres.

Betingelserne i varespecifikationen skal være opfyldt for alle processer på slagteriet: afblødning, udskæring, køling, lagring og identificering.

3.6. Særlige regler vedrørende udskæring, rivning, emballering osv.:

—

3.7. Særlige mærkningsregler:

Mærkningen skal indeholde følgende angivelse: »Carne de Vacuno del País Vasco/Euskal Okela«

4. Afgrænsning af det geografiske område:

De dyr, hvis kød anvendes til produktion af kød, der kan omfattes af den beskyttede geografiske betegnelse »Carne de Vacuno del País Vasco/Euskal Okela«, skal være født, produceret, opdrættet og slagtet i den selvstyrende region Baskerlandet, som består af provinserne Alava, Gipuzkoa og Bizkaia.

Produktionsområdet for det beskyttede kød omfatter således hele den selvstyrende region Baskerlandet.

5. Tilknytning til det geografiske område:

5.1. Det geografiske områdes egenart:

Produktion af kvalitetskød i et driftssystem baseret på naturligt foder kræver ideelle klima- og jordbundsforhold. Dette er et af de vigtigste særkender, der gør traditionelt produceret kød i Baskerlandet til noget særligt.

De naturforhold, der påvirker husdyravl i Baskerlandet mest, er: relieffet, jordens beskaffenhed, klimaet og ressourcerne af foder med høj næringsværdi.

Den selvstyrende region Baskerlandet er et bjergområde, og derfor er der en række topografiske og klimarelaterede begrænsninger, som har betydelig indvirkning på hovedaktiviteten, der grundlæggende er baseret på husdyropdræt.

Kystklimaet giver fugtig jord, der er rig på mikroorganismer, som fremmer nedbrydningen af organisk materiale og efterfølgende befugtning. Mange jorder har et stort humusindhold med en betydelig A-horisont og et usædvanlig højt indhold af organisk materiale (kalkholdig brun jord i fugtige områder). Disse jorder består af kalkholdigt materiale med stort indhold af organisk materiale.

Breddegraden er den geografiske faktor, der er mest afgørende for klimaet i den selvstyrende region Baskerlandet. Klimaet er atlantisk med moderate temperaturer, og der er kun små temperaturudsving mellem dag og nat og mellem sommer og vinter. Der falder megen nedbør (over 1 200 mm i gennemsnit).

Havets nærhed giver milde temperaturer ved kysten og i de kystnære områder, mens temperaturudsvingene bliver større, jo længere man kommer væk fra Det Cantabriske Hav, og jo nærmere man kommer Ebro-dalen, hvor somrene er noget varmere og vintrene noget koldere.

Det mest udbredte produktionssystem for kødkvæg i Baskerlandet er baseret på græsningsskifte, hvilket vil sige, at kvæget skiftevis græsser i dalene og bjergene. Det traditionelle produktionssystem spiller en meget vigtig rolle, idet det dels gør det muligt at udnytte ressourcerne af naturligt foder, dels bidrager til landskabspleje og bevarelse af naturmiljøet.

Hvis systemet med græsningsskifte ændres eller ophører, vil landskabet ændre sig temmelig meget og afhængigheden af foderressourcer udefra blive større og resultere i et mere intensivt driftssystem med deraf følgende miljøproblemer.

5.2. Produktets specificitet:

Det bør understreges, at fedningsgraden er et specifikt særkende ved dette produkt, som forbrugerne i Baskerlandet værdsætter højt. Fedningsgraden giver produktet sin helt egen karakter, og slagtekroppe, som ikke opfylder minimumskravene i dette afsnit, sorteres fra.

Kødets fedningsgrad og -kvalitet og karakteristikaene for hver kødtype beskrevet i punkt 3.2 indvirker på så vigtige sensoriske egenskaber som duft, aroma, saftighed og mørhed.

Der findes talrige dokumenter, der bekræfter den traditionelle produktion af oksekød i Baskerlandet, hvor man har haft kvægavl siden stenalderen.

Hvad angår forbrug, har indbyggerne i Baskerlandet traditionelt spist mere oksekød end forbrugerne i resten af landet, og med hensyn til kødets kvalitet er der en lang række historiske kilder, der vidner om det gode ry, som kød produceret i Baskerlandet har.

I sit værk »Alimentos y guisos en la cocina vasca« (1958) skriver Según Jose Ma Busca Isusi følgende: »En så gammel metode som »el asado« (stegning af kød på trækulsgrill) praktiseres på fineste vis af et så gammelt folk som vores. I gamle dage grillede man hele dyr over ulmende gløder, og denne metode anvendes fortsat i dag i visse kommuner. »Chuletón de carne de vacuno a la brasa« er tykke oksekoteletter stegt på trækulsgrill (koteletstykker skåret på tværs i stykker på mindst 350 g) og én af de ældste og mest typiske retter i den baskiske gastronomi. Denne ret er berømt langt ud over den selvstyrende region Baskerlandets grænser.»

5.3. Årsagssammenhængen mellem det geografiske område og produktets særlige egenskaber (for BOB), eller produktets særlige egenskaber, omdømme eller andre kendetegn (for BGB):

De beskyttede racer er dem, der traditionelt opdrættes i den selvstyrende region Baskerlandet: Pirenaica, Limusín, Pardo Alpina, Blonda, Terreña og krydsninger heraf.

Mest udbredt er racen Pirenaica, som er en lokal race, der har været opdrættet i Baskerlandet lige siden stenalderen. Racen Terreña, som også er en lokal race, har traditionelt været anvendt i jordbruget, fordi tyre af denne race kunne klare særdeles hårdt arbejde.

Racerne Limusín, Pardo Alpina og Blonda er racer, der har bevist deres evne til at tilpasse sig forholdene i Baskerlandet og det ekstensive driftssystem baseret på ressourcerne af naturligt foder. Dette er et af de vigtigste særkender ved det traditionelt producerede kød i Baskerlandet. På grund af klimaforholdene og de orografiske karakteristika er der store græsningsarealer i Baskerlandet, og dette har fremmet udviklingen af et husdyropdræt, der er snævert forbundet med jorden.

Denne driftsform og foderet er af grundlæggende betydning for fedningsgraden, som sammen med minimumshængetiden er de faktorer, der er mest afgørende for, at »Carne de Vacuno del País Vasco/Euskal Okela« har så fine egenskaber, især når det gælder smag, saftighed og mørhed, egenskaber, som værdsættes meget højt af forbrugerne.

En undersøgelse for nylig af slagtekroppe — omfattet af den beskyttede geografiske betegnelse »Carne de Vacuno del País Vasco/Euskal Okela« — af dyr af forskellig alder, race og køn konkluderer på baggrund af tekniske målinger, at sådanne slagtekroppe har mere homogene fysiske og kemiske egenskaber, når man sammenligner med resultaterne fra andre lignende undersøgelser, herunder undersøgelser, hvori der kun er indgået én race.

Produktet har et rigtig godt ry, hvilket bekræftes af nylige undersøgelser (IKERFEL, 2006, IKERFEL 2009). I begge undersøgelser svarer over 90 % af de adspurgte enten spontant, at de kender produktet, eller at de kender produktet, når de hører navnet, hvilket bekræfter, at »Carne de Vacuno del País Vasco/Euskal Okela« er almindelig kendt i hele den selvstyrende region Baskerlandet.

Det gode renommé og ry, som »Carne de Vacuno del País Vasco/Euskal Okela« har, skyldes i høj grad de store kulinariske traditioner i Baskerlandet, der er gået i arv fra generation til generation. En af de største gastronomiske specialiteter er oksekød i almindelighed og store grillstegte koteletter i særdeleshed. Det kan eksempelvis nævnes, at der på »XVI Congreso Nacional de Cocina de Autor« (en national madlavningskongres), som blev afholdt i Vitoria i april 2010, og hvori de bedste kokke fra hele verden deltog, var arrangeret en særlig hyldest af den berømte oksekotelet. Et andet eksempel på, hvor populært oksekød er i Baskerlandet, er de mere end 70 grillfester, hvor »Carne de Vacuno del País Vasco/Euskal Okela« grilles efter »al burduntzi«-metoden (den ældste og mest traditionelle metode til grillstegning af hele kalve), og som hvert år kan opleves på folkefester i kommunerne i Baskerlandet. Her kan man så smage på og stifte nærmere bekendtskab med dette lækre produkt.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

Varespecifikationen som den ser ud efter ændringsansøgningen, der endnu ikke er færdigbehandlet, kan ses her:

http://www.nasdap.ejgv.euskadi.net/r50-4633/es/contenidos/informacion/igp_carne/es_agripes/adjuntos/pliegocondiciones.pdf

(1) EUT L 93 af 31.3.2006, s. 12.